Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 01.04.2025

**Αρ. Πρωτ.: 374**

ΠΡΟΣ: Πρόεδρο και Μέλη Διαρκούς Επιτροπής Οικονομικών Υποθέσεων της Βουλής

**ΚΟΙΝ: «Πίνακας Αποδεκτών»**

ΘΕΜΑ: «Η Ε.Σ.Α.μεΑ. καταθέτει τις προτάσεις - παρατηρήσεις της στο σχέδιο νόμου: «Ενίσχυση της κεφαλαιαγοράς και άλλες διατάξεις**»**

**Κύριε Πρόεδρε,**

**Κυρίες και Κύριοι Μέλη,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν έγγραφό μας και με αφορμή το σχέδιο νόμου του Υπουργείου Εθνικής Οικονομίας και Οικονομικών με τίτλο: «Ενίσχυση της κεφαλαιαγοράς και άλλες διατάξεις» που έχει κατατεθεί στη Βουλή για συζήτηση και ψήφιση, σας καταθέτουμε τις προτάσεις μας και ζητάμε να κληθεί εκπρόσωπος της Ε.Σ.Α.μεΑ. κατά τη συζήτησή του στην Επιτροπή, προκειμένου να σας αναπτύξουμε πιο διεξοδικά τις θέσεις της Συνομοσπονδίας.

**Λαμβάνοντας υπόψη:**

* **την παρ. 6 του Άρθρου 21 του Συντάγματος της χώρας**, σύμφωνα με την οποία *«τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας*», συνταγματικές επιταγές και απαιτήσεις της εθνικής μας νομοθεσίας, όπως :
* **τον ν.4488/2017**, ο οποίος αναφέρει στο άρθρο 68 *«Νομοπαραγωγική διαδικασία, ανάλυση συνεπειών ρυθμίσεων και παραγωγή επίσημων στατιστικών για τα ΑμεΑ»* τα εξής: *«1. Κατά το στάδιο της νομοπαραγωγικής διαδικασίας τα αρμόδια όργανα συνεκτιμούν τα δικαιώματα των ΑμεΑ, όπως αυτά περιγράφονται στη Σύμβαση και κατά τη διάρκεια της κατάρτισης σχεδίων νόμου, συνεργάζονται με το Συντονιστικό Μηχανισμό του άρθρου 69 και με το Κεντρικό Σημείο Αναφοράς του άρθρου 70 και τελούν σε διαβούλευση με αναγνωρισμένες αντιπροσωπευτικές οργανώσεις του αναπηρικού κινήματος, με άτομα και με ομάδες ατόμων που έχουν εύλογο ενδιαφέρον για τα δικαιώματα των ΑμεΑ [...]»*
* **τον ν.4074/2012** (ΦΕΚ 88 Α΄/11.04.2012), με τον οποίο η χώρα μας κύρωσε τη Διεθνή Σύμβαση για τα Δικαιώματα των Ατόμων με Αναπηρία μαζί με το προαιρετικό πρωτόκολλο που τη συνοδεύει, γεγονός που συνεπάγεται την εφαρμογή της σε ευρωπαϊκό και εθνικό επίπεδο,

**η Ε.Σ.Α.μεΑ. προτείνει και αιτείται ανά άρθρο του παρόντος σχεδίου νόμου τις ακόλουθες τροποποιήσεις και συμπληρώσεις:**

**Άρθρο 210 Τροποποίηση δήλωσης στοιχείων ακινήτων – Προσθήκη περ. στ) στην παρ. 3 του άρθρου 6 του ν. 4223/2013**

**Στο άρθρο αυτό συμπεριλαμβάνεται διάταξη, σύμφωνα με την οποία επεκτείνονται αναδρομικά απαλλαγές από τον ΕΝ.Φ.Ι.Α. σε συγκεκριμένες κατηγορίες φορολογούμενων.** Δηλαδή δίνεται η δυνατότητα υποβολής μέχρι την 30η Ιουνίου 2025 τροποποιητικής δήλωσης του άρθρου 23 του ν. 3427/2005 (Α΄ 312), για ακίνητα για τα οποία δεν δηλώθηκε η ιδιοχρησιμοποίηση τους ειδικά για τα έτη 2014, 2015, 2016, 2017, 2018 και 2019 από όσους απαλλάσσονται από την επιβολή ΕΝ.Φ.Ι.Α., **αλλά η εν λόγω ευνοϊκή ρύθμιση δεν ισχύει και για τα άτομα με ποσοστό αναπηρίας 80% και άνω, τα οποία επίσης έχουν απαλλαγή από την επιβολή ΕΝ.Φ.Ι.Α. Προτείνουμε στην εν λόγω ρύθμιση, να συμπεριληφθούν και άτομα με ποσοστό αναπηρίας 80% και άνω, τα οποία εκπλήρωσαν τους λοιπούς όρους του νόμου, αλλά αντιμετώπισαν εκπρόθεσμη υποβολή δηλώσεων λόγω αντικειμενικών δυσκολιών, που δεν οφείλονται σε υπαιτιότητα των ιδίων, όπως π.χ. καθυστερήσεις εξαιτίας διορθώσεων που σχετίζονται με την έναρξη λειτουργίας του Κτηματολογίου.**

Να παρέχεται δηλαδή σε άτομα με ποσοστό αναπηρίας 80% και άνω, η δυνατότητα υποβολής τροποποιητικής δήλωσης Ε9 χωρίς πρόστιμο, ανεξαρτήτως του έτους αναφοράς, εφόσον πληρούνται οι λοιπές προϋποθέσεις για την έκπτωση του ΕΝ.Φ.Ι.Α. και να διαγράφονται τυχόν βεβαιωμένα ποσά ΕΝ.Φ.Ι.Α. που προκύπτουν από την εκπρόθεσμη υποβολή της δήλωσης Ε9, εφόσον ο δικαιούχος πληροί τις προϋποθέσεις για την απαλλαγή.

Η τροποποίηση αυτή θα διασφαλίσει την ευθυγράμμιση της εφαρμογής του νόμου με το πνεύμα του, που αποσκοπεί στη στήριξη των ευπαθών ομάδων και την αποκατάσταση αδικιών.

Ως εκ τούτου ζητάμε τη συμπλήρωση του άρθρου ως εξής (βλ. έντονη γραματοσειρά):

*«στ) Ειδικά για τα έτη 2014, 2015, 2016, 2017, 2018 και 2019 και κατά παρέκκλιση των διατάξεων περί παραγραφής, όσοι απαλλάσσονται από τον Ε.Ν.Φ.Ι.Α. βάσει της παρ. 1 του άρθρου 3,* ***ή της περ. δ της παρ. 2 του άρθρου 7****, μπορούν να υποβάλουν μέχρι και την 30η Ιουνίου 2025 τροποποιητική δήλωση του άρθρου 23 του ν. 3427/2005 (Α΄ 312), περί δηλώσεων στοιχείων ακινήτων, για ακίνητα για τα οποία δεν δηλώθηκε η ιδιοχρησιμοποίησή τους. Ποσά που έχουν βεβαιωθεί διαγράφονται.».*

Ευελπιστώντας ότι θα ανταποκριθείτε θετικά στις προτάσεις μας, σας ευχαριστούμε θερμά εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Πρωθυπουργού της χώρας, κ. Κ. Μητσοτάκη
* Γραφείο Υπουργού Εθνικής Οικονομίας και Οικονομικών, κ. Κ. Πιερρακάκη
* Γραφείο Αναπλ. Υπουργού Εθνικής Οικονομίας και Οικονομικών, κ. Ν. Παπαθανάση
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού Εθνικής Οικονομίας και Οικονομικών κ. Γ. Κώτσηρα
* Γραφείο Υφυπουργού Εθνικής Οικονομίας και Οικονομικών κ. Αθ. Πετραλιά
* Γραφείο Γ.Γ. Φορολογικής Πολιτικής, κ. Μ. Ψύλλα
* Εθνική Αρχή Προσβασιμότητας
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |